Ул әбей-бабайҙар әле булһа күҙ алдында тора. Уларға тейешле йәшәү шарттары бар ине. Мин ирекһеҙҙән: “Бындай ҡарттар йортон асҡан кешене күрергә ине”, – тип хужабикәһе тураһында бик тәүәккәл, кеше күңелле кешелер, тип уйланым. Сөнки был изге эштең ниндәй яуаплылыҡ талап иткәнен, ниндәй ауырлыҡтарға дусар иткәнен бик яҡшы беләм. Миңә арҙаҡлы табибыбыҙ Ишмырҙа Һиҙиәтов менән дүрт ай ул асҡан хосписта эшләргә тура килде. Шундай һәйбәт кеше менән эшләүе, хоспис тормошо йөрәгемдә тәрән эҙ ҡалдырҙы.